CELEX: 32021R0095
Language: bg
Date: 2021-01-28 00:00:00
Title: Делегиран регламент (ЕС) 2021/95 на Комисията от 28 януари 2021 година за изменение на Делегиран регламент (ЕС) 2020/592 относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки

29.1.2021   
               
               
                  BG
               
               
                  Официален вестник на Европейския съюз
               
               
                  L 31/198
               
            
         ДЕЛЕГИРАН РЕГЛАМЕНТ (ЕС) 2021/95 НА КОМИСИЯТА
         от 28 януари 2021 година
         за изменение на Делегиран регламент (ЕС) 2020/592 относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 219, параграф 1 във връзка с член 228 от него,
         като има предвид, че:
         
                     (1)
                  
                  
                     С Делегиран регламент (ЕС) 2020/592 на Комисията (2) бяха въведени редица дерогации от съществуващите правила в някои сектори, в това число в лозаро-винарството, като целта беше да се облекчи положението на операторите в този сектор и да им се помогне да се справят с последиците от пандемията от COVID-19. Въпреки ползата от тези мерки обаче не беше постигнато възстановяване на равновесието между предлагането и търсенето на пазара на вино, като поради продължаващата пандемия не се очаква такова възстановяване да настъпи в краткосрочен до средносрочен план.
                  
               
                     (2)
                  
                  
                     Същевременно в повечето държави членки и по света продължават да се прилагат мерките за справяне с пандемията от COVID-19. Тези мерки включват налагането на ограничения по отношение на броя лица, които могат да се събират на едно място и да участват в празнични събития, както и по отношение на възможностите за консумиране на храна и напитки извън дома. В някои райони продължават да се налагат ограничителни мерки, придружени от отмяна на публични събития и частни събирания. Верижният ефект на тези ограничения доведе до допълнително намаляване на консумацията на вино в Съюза и до трайно намаляване на износа на вино за трети държави. Същевременно липсата на яснота във връзка с продължителността на кризата, която според прогнозите ще продължи и след края на 2020 г., причинява дългосрочни щети на лозаро-винарския сектор на Съюза, тъй като е малко вероятно потреблението на вино да се възстанови и се очаква експортните пазари да бъдат загубени. Това съчетание от фактори оказва значително отрицателно въздействие върху ценообразуването на пазара на вино в Съюза. Запасите, които и без това бяха рекордно високи в началото на пазарната 2019—2020 г., се увеличиха още повече. Ситуацията ще се влоши допълнително в резултат на прогнозираното значително производство на вино от реколта 2020 г., което се очаква да надхвърли с около 10 милиона хектолитра виното от реколта 2019 г.
                  
               
                     (3)
                  
                  
                     Следователно, като се има предвид голямата продължителност на наложените от държавите членки ограничителни мерки за справяне с пандемията от COVID-19 и необходимостта от тяхното запазване, се наблюдават още по-сериозни икономически сътресения на основните пазари за вино и произтичащото от това отрицателно въздействие върху търсенето.
                  
               
                     (4)
                  
                  
                     С оглед на тези изключително сериозни смущения на пазара и различните трудности в лозаро-винарския сектор, които започнаха с налагането от страна на Съединените щати на мита върху вноса на вина от Съюза през октомври 2019 г. и се задълбочиха вследствие на продължаващите ограничителни мерки в контекста на пандемията от COVID-19, положението на операторите в лозаро-винарския сектор на Съюза все още е много трудно. Следователно е необходимо да се осигури допълнителна помощ за този сектор.
                  
               
                     (5)
                  
                  
                     Продължаването на мерките за справяне с кризата и увеличаването на максималното участие на Съюза, въведено с Делегиран регламент (ЕС) 2020/592, се определят като съществен фактор за подобряване на положението на пазара в лозаро-винарския сектор в Съюза. По-специално тези мерки са от решаващо значение за изтеглянето от пазара на Съюза на количества вино, които в противен случай биха оказали отрицателно въздействие върху пазарните цени, както и за подобряване на паричния поток на операторите чрез намаляване на собственото им финансово участие в техните операции. Независимо от това прилагането на Делегиран регламент (ЕС) 2020/592, който неотдавна беше именен с Делегиран регламент (ЕС) 2020/1275 (3), показа, че настоящият краен срок — 15 октомври 2020 г., определен в член 10 от Делегиран регламент (ЕС) 2020/592, не позволява ефективното прилагане на всички необходими мерки от страна на държавите членки и операторите в лозаро-винарския сектор. По-конкретно, поради нестабилната санитарна обстановка и непредвидимия график на различните национални ограничения, налагани с цел овладяване на пандемията, за държавите членки беше трудно да планират и въведат допълнителни мерки в своите програми за подпомагане на лозаро-винарския сектор, така че операторите да могат да се възползват от мерките и увеличеното финансиране в рамките на крайния срок — 15 октомври 2020 г. Удължаването на този срок до 15 октомври 2021 г. ще позволи на държавите членки да въведат някои от мерките на по-късен етап през сезона и ще осигури на операторите допълнителни възможности да кандидатстват за подпомагане. Подобно удължаване не само би допринесло за преодоляване на настоящите смущения на пазара, но и би помогнало да се предотврати по-нататъшното влошаване на ситуацията вследствие на прогнозираното продължаване на пандемията от COVID-19 и след края на 2020 г., т.е. през значителна част от финансовата 2021 г.
                  
               
                     (6)
                  
                  
                     Съответно беше счетено за необходимо срокът на прилагане на мерките, предвидени в членове 2, 3 и 4, както и в и членове 5а—9 от Делегиран регламент (ЕС) 2020/592, да бъде удължен до 15 октомври 2021 г.
                  
               
                     (7)
                  
                  
                     Поради това Делегиран регламент (ЕС) 2020/592 следва да бъде съответно изменен.
                  
               
                     (8)
                  
                  
                     По наложителни причини за спешност — по-специално предвид текущите смущения на пазара, сериозното им въздействие върху лозаро-винарския сектор на Съюза, както и тяхното продължаване и вероятно влошаване — е необходимо да се предприемат незабавни действия и своевременно да се гарантира, че ще продължи прилагането на вече въведените мерки за смекчаване на отрицателното въздействие. Ако не бъдат предприети незабавни действия, има риск тези смущения на пазара в лозаро-винарския сектор да се задълбочат и да влошат производствените и пазарните условия в сектора. Предвид горепосоченото настоящият регламент следва да бъде приет в съответствие с процедурата по спешност, посочена в член 228 от Регламент (ЕС) № 1308/2013.
                  
               
                     (9)
                  
                  
                     С оглед на необходимостта от предприемане на незабавни действия, предотвратяване на смущенията при прилагането на мерките за преодоляване на кризата в лозаро-винарския сектор на Съюза и осигуряване на плавен преход между двете финансови години настоящият регламент следва да влезе в сила в деня на публикуването му в Официален вестник на Европейския съюз и да се прилага със задна дата, считано от 16 октомври 2020 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Делегиран регламент (ЕС) 2020/592
            Делегиран регламент (ЕС) 2020/592 се изменя, както следва:
            
                        (1)
                     
                     
                        член 2 се заменя със следното:
                        
                           „Член 2
                           Дерогации от член 43 от Регламент (ЕС) № 1308/2013
                           Чрез дерогация от член 43 от Регламент (ЕС) № 1308/2013 посочените в членове 3 и 4 от настоящия регламент мерки могат да бъдат финансирани по програми за подпомагане на лозаро-винарския сектор чрез авансови плащания или плащания през финансовите 2020 г. и 2021 г.“;
                        
                     
                  
                        (2)
                     
                     
                        в член 7 параграф 1 се заменя със следното:
                        
                           „1.   Чрез дерогация от член 47, параграф 1 от Регламент (ЕС) № 1308/2013 през 2020 г. и 2021 г. „събиране на реколтата на зелено“ означава пълното унищожаване или отстраняване на гроздовете, докато все още не са узрели, в цялото стопанство или част него, стига събирането на зелено да се извършва върху цели парцели.“;
                        
                     
                  
                        (3)
                     
                     
                        член 10 се заменя със следното:
                        
                           „Член 10
                           Прилагане на временно увеличеното участие на Съюза
                           Член 5а, член 6, член 7, параграф 2, както и членове 8 и 9 се прилагат за операции, избрани от компетентните органи в държавите членки, считано от датата на влизане в сила на настоящия регламент и не по-късно от 15 октомври 2021 г.“
                        
                     
                  
         
            Член 2
            Влизане в сила и прилагане
            Настоящият регламент влиза в сила в деня на публикуването му в Официален вестник на Европейския съюз.
            
            Той се прилага от 16 октомври 2020 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 28 януари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Делегиран регламент (ЕС) 2020/592 на Комисията от 30 април 2020 г. относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки (ОВ L 140, 4.5.2020 г., стр. 6).
         
            (3)  Делегиран регламент (ЕС) 2020/1275 на Комисията от 6 юли 2020 г. за изменение на Делегиран регламент (ЕС) 2020/592 относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки (ОВ L 300, 14.9.2020 г., стр. 26).